text: Hærværk mod 3F i Vejle
  31 juli 2012 kl. 16.00
  Fagforeningen 3F i Vejle blev natten til tirsdag udsat for hærværk.
  Sten blev kastet gennem to vinduer, og vinduerne blev påklæbet klistermærker med ordene: Drop 3F og støt det frie valg.
  Teksten på klistermærket henviser til den faglige konflikt med restaurant Vejlegården, som er nabo til fagforeningshuset.
  3F har siden begyndelsen af marts blokeret Vejlegården, fordi forpagteren ikke vil indgå overenskomst med 3F.
  I stedet har Kristelig Arbejdsgiverforening og Kristelig Fagforening overenskomst med restauranten.
  Arbejdskonflikten har længe appelleret til kriminelle. Både medarbejdere hos 3F og forpagter Amin Skov, Vejlegården, har fået trusler.
  3F har meldt hærværket til politiet.
  